Document ID: 31994R2381

ΚΑΝΟΝΙΣΜΟΣ (ΕΚ) αριθ. 2381/94 ΤΗΣ ΕΠΙΤΡΟΠΗΣ της 30ής Σεπτεμβρίου 1994 για την τροποποίηση του παραρτήματος ΙΙ του κανονισμού (ΕΟΚ) αριθ. 2092/91 του Συμβουλίου σχετικά με το βιολογικό τρόπο παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 2092/91 του Συμβουλίου της 24ης Ιουνίου 1991 σχετικά με το βιολογικό τρόπο παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), όπως τροποποιήθηκε τελευταία από τον κανονισμό (ΕΚ) αριθ. 1468/94 της Επιτροπής (2), και ιδίως το άρθρο 13,
Εκτιμώντας:
ότι ορισμένα κράτη μέλη, εζήτησαν να εισαχθούν ορισμένα προϊόντα για τη λίπανση ή τη βελτίωση του εδάφους που δεν αναφέρονται στο παράρτημα ΙΙ του κανονισμού (ΕΟΚ) αριθ. 2092/91, λαμβανομένου υπόψη του γεγονότος ότι τα εν λόγω προϊόντα έχουν χρησιμοποιηθεί ευρέως στις μεθόδους βιολογικής παραγωγής σύμφωνα με τους κανόνες πρακτικής της βιολογικής παραγωγής που εφαρμόζονται παραδοσιακά σε ορισμένες χώρες της Κοινότητας- ότι αποδείχθηκε, κατόπιν ελέγχου των εν λόγω αιτήσεων, ότι τηρούνται οι απαιτήσεις που αναφέρονται στο άρθρο 7 παράγραφος 1 στοιχείο β) του εν λόγω κανονισμού-
ότι, εξάλλου, είναι αναγκαίο να διευκρινισθεί η περιγραφή ορισμένων προϊόντων που χρησιμοποιούνται ως λιπάσματα ή βελτιωτικά του εδάφους, τα οποία αναφέρονται στο παράρτημα ΙΙ του κανονισμού (ΕΟΚ) αριθ. 2092/91, για να εξασφαλιστεί η φύση και η καταγωγή των προϊόντων αυτών-
ότι, τέλος, αποδείχθηκε αναγκαίο να καθορισθούν καλύτερα οι συνθήκες χρήσεως καθώς και οι απαιτήσεις όσον αφορά τη σύνθεση ορισμένων προϊόντων για τη λίπανση και τη βελτίωση του εδάφους, για να εξασφαλιστεί ότι τηρούνται πλήρως οι προϋποθέσεις που αναφέρονται στο άρθρο 7 παράγραφος 1 στοιχείο β) του κανονισμού (ΕΟΚ) αριθ. 2092/91, ώστε να μπορούν να συμπεριληφθούν τα εν λόγω προϊόντα στο παράρτημα ΙΙ του εν λόγω κανονισμού-
ότι πρέπει να προβλεφθεί μία περίοδος διαθέσεως των αποθεμάτων όσον αφορά τα προϊόντα που διαγράφονται από το παράρτημα ΙΙ μέρος Α του κανονισμού (ΕΟΚ) αριθ. 2092/91-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ μέρος Α του κανονισμού (ΕΟΚ) αριθ. 2092/91 αντικαθίσταται από το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Τα προϊόντα που διαγράφονται από το παράρτημα ΙΙ μέρος Α του κανονισμού (ΕΟΚ) αριθ. 2092/91, όπως αυτό ίσχυε πριν από την ημερομηνία έναρξης ισχύος του παρόντος κανονισμού, δύνανται να χρησιμοποιούνται ακόμη μέχρι εξαντλήσεως των υπαρχόντων αποθεμάτων, βάσει των προγενέστερων όρων εφαρμογής, και αυτό έως την 1η Ιουλίου 1995 το αργότερο.
Τα προϊόντα που αναφέρονται στο παράρτημα ΙΙ μέρος Α του κανονισμού (ΕΟΚ) αριθ. 2092/91 που υπόκεινται σε αυστηρότερους όρους από αυτούς που ίσχυαν πριν από την ημερομηνία έναρξης ισχύος του παρόντος κανονισμού μπορούν ακόμη να χρησιμοποιηθούν, βάσει των όρων που ίσχυαν προηγουμένως μέχρι την εξαντληση των υπαρχόντων αποθεμάτων, και μέχρι την 1η Ιουλίου 1995 το αργότερο.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Σεπτεμβρίου 1994.

Labels: 3
17
6